**Φιλοσοφία – Σκοπιμότητα προγράμματος**

Το πρόγραμμα «Ανακαλύπτοντας το παρελθόν, σχεδιάζοντας το μέλλον» αναπτύχθηκε για μαθητές/τριες της Γ΄ Γυμνασίου, παίρνοντας υπόψη βασικά χαρακτηριστικά των μαθητών/τριών αυτής της ηλικίας. Πρόκειται για μια περίοδο κατά την οποία οι έφηβοι/ες μαθητές/τριες αναζητούν τη θέση τους στον κόσμο και τη δική τους ταυτότητα, ενώ συχνά αμφισβητούν τα έθιμα, τις παραδόσεις, τις συνήθειες, τις πεποιθήσεις και τις στάσεις, οι οποίες μεταλαμπαδεύτηκαν σε αυτούς/ές κατά την παιδική ηλικία.

Παράλληλα είναι εξοικειωμένοι/ες με κείμενα σε οθόνη, πολυτροπικά και πολυμεσικά, και έχουν αναπτύξει και αντίστοιχο ψηφιακό γραμματισμό.

Επίσης, πρόκειται για μια περίοδο κατά την οποία διαμορφώνονται οι αξίες τις οποίες ο/η κάθε μαθητής/τρια επιλέγει να ενστερνιστεί, καθώς και οι αποφάσεις για το μέλλον του/της.

Για τους παραπάνω λόγους, επιλέγεται η προσέγγιση της παγκόσμιας πολιτιστικής κληρονομιάς μέσα από μαθησιακά περιβάλλοντα που ανταποκρίνονται στα ενδιαφέροντα των μαθητών/τριών. Για παράδειγμα, προτείνεται η αξιοποίηση του διαδικτύου ως ένα ανοικτό, πολυδιάστατο και αυθεντικό περιβάλλον μάθησης, το οποίο οι μαθητές/τριες θα χρησιμοποιήσουν για τη στοχευμένη άντληση και επεξεργασία πληροφοριών, καθώς και για τη συμπαραγωγή ενός πολυτροπικού κειμένου και την παρουσίασή του με τη βοήθεια λογισμικού παρουσιάσεων και άλλων εφαρμογών που θα επιλέξουν οι ίδιοι/ες.

Παράλληλα τα εργαστήρια στοχεύουν οι μαθητές/τριες να αναπτύξουν δεξιότητες χρήσιμες για το μέλλον τους, όπως ψηφιακές δεξιότητες και δεξιότητες επιχειρηματικότητας οι οποίες θα τους/τις βοηθήσουν και στον επαγγελματικό τους προσανατολισμό.